Μια μάχη μετά την άλλη

Το ***Μια μάχη μετά την άλλη*** () είναι Αμερικανική μαύρη κωμωδία και θρίλερ δράσης του 2025 σε σκηνοθεσία, σενάριο και παραγωγή Πολ Τόμας Άντερσον, εμπνευσμένο από το μυθιστόρημα του 1990 *Vineland* του Τόμας Πίντσον.. Στην ταινία πρωταγωνιστούν οι Λεονάρντο Ντι Κάπριο, Σον Πεν, Μπενίσιο ντελ Τόρο, Ρετζίνα Χολ, Τεγιάνα Τέιλορι και Τσέις Ινφίνιτι (στο κινηματογραφικό της ντεμπούτο), και ακολουθεί έναν πρώην επαναστάτη που αναγκάζεται να επιστρέψει στον πρώην μαχητικό τρόπο ζωής του όταν αυτός και η κόρη του καταδιώκονται από έναν διεφθαρμένο στρατιωτικό.

Ο Άντερσον ήθελε να προσαρμόσει το μυθιστόρημα *Vineland* του Πίντσον από τις αρχές της δεκαετίας του 2000, και τελικά ενσωμάτωσε αρκετές από τις δικές του ιστορίες στην αφήγηση του βιβλίου. Τα γυρίσματα πραγματοποιήθηκαν στην Καλιφόρνια, από τον Ιανουάριο μέχρι τον Ιούνιο του 2024, χρησιμοποιώντας κινηματογράφηση VistaVision, και έγινε μία από τις πρώτες ταινίες που χρησιμοποίησε αυτήν την μορφή κινηματογράφησης από την δεκαετία του 1960. Μετά την πρεμιέρα του στο Κινέζικο Θέατρο Γκράουμαν, το *Μια μάχη μετά την άλλη* κυκλοφόρησε στις Ηνωμένες Πολιτείες από την Warner Bros. Pictures στις 26 Σεπτεμβρίου. Με προϋπολογισμό $130–$175 εκατομμύρια κατά την διάρκεια της παραγωγής, είναι η πιο ακριβή ταινία στην καριέρα του Άντερσον. Συγκέντρωσε $209.6 εκατομμύρια παγκοσμίως, κέρδη χαμηλότερα από το αναμενόμενο αλλά έγινε η πιο εμπορική ταινία του Άντερσον.

Το *Μια Μάχη Μετά την Άλλη* έλαβε κριτική αποδοχή και αρκετές διακρίσεις. Κέρδισε έξι βραβεία στα 98α Βραβεία Όσκαρ, ανάμεσα τους Καλύτερης Ταινίας, Καλύτερης Σκηνοθεσίας και Καλύτερου Κάστινγκ, και έγινε η πρώτη ταινία που έλαβε το τελευταίο. Επίσης, έλαβε τρεις νίκες στα 31α Βραβεία Critics' Choice (συμπεριλαμβανομένου Καλύτερης Ταινίας), τέσσερις νίκες στις 83ες Χρυσές Σφαίρες (συμπεριλαμβανομένης Χρυσής Σφαίρας Καλύτερης Ταινίας – Μιούζικαλ ή Κωμωδία), μία νίκη από επτά υποψηφιότητες, αριθμό ρεκόρ, στα 32α Βραβεία Σωματείου Ηθοποιών και έξι νίκες στα 78α Βραβεία BAFTA (συμπεριλαμβανομένου Καλύτερης Ταινίας). Η ταινία επίσης συμπεριλήφθηκε στη λίστα του Αμερικανικού Ινστιτούτου Κινηματογράφου και κέρδισε πέντε βραβεία από την Εθνικό Συμβούλιο Κριτικών Κινηματογράφου (συμπεριλαμβανομένου και Καλύτερης Ταινίας).

## Πλοκή
Ο "Γκέτο" Πατ Καλχούν και η Περφίντια Μπέβερλι Χιλς είναι μέλη μίας ακροαριστερής ακτιβιστικής ομάδας, τους French 75. Καθώς βοηθούν κρατούμενους μετανάστες να δραπετεύσουν από το Κέντρο Κράτησης Οτάι Μέσα, η Περφίντια εξευτελίζει σεξουαλικά τον διοικητή, Στίβεν Τζ. Λόκτζο, που αρχίζει να την ποθεί. Ο Πατ και η Περφίντια γίνονται εραστές, καθώς οι French 75 πραγματοποιούν επιθέσεις σε γραφεία πολιτικών, τράπεζες και στο δίκτυο ηλεκτρικής ενέργειας. Όταν ο Στίβεν πιάνει την Περφίντια να φυτεύει μία βόμβα, την αφήνει να φύγει αφού αυτή συμφωνεί με τις απαιτήσεις του να κάνει σεξ μαζί του σε ένα ξενοδοχείο.

Αφού η Περφίντια γεννάει ένα κοριτσάκι, την Σαρλίν, ο Πατ αδυνατεί να την πείσει να ζήσουν σαν μία ήσυχη οικογένεια. Αυτή τους εγκαταλείπει για να συνεχίσει τις επαναστατικές της δραστηριότητες. Ωστόσο, η Περφίντια συλλαμβάνεται αφού δολοφονεί έναν φύλακα ασφαλείας κατά την διάρκεια μιας αποτυχημένης απόπειρας για ένοπλη ληστεία. Ο Στίβεν κανονίζει να αποφύγει την φυλακή με αντάλλαγμα πληροφορίες για τα βασικά μέλη των French 75. Η Περφίντια μπαίνει σε πρόγραμμα προστασίας μαρτύρων, όσο ο Στίβεν κυνηγάει τους συντρόφους της και πυροβολεί πολλούς από αυτούς με το που τους βλέπει, αναγκάζοντας τους υπόλοιπους να τραπούν σε φυγή. Όσο ο Πατ και η Σαρλίν αναγκάζονται να ζήσουν κρυμμένοι ως Μπομπ και Γουίλα Φέργκιουσον, η Περφίντια δραπετεύει από την φύλαξη του Στίβεν και το σκάει στο Μεξικό.

Δεκαέξι χρόνια αργότερα, ζώντας αποκομμένος από το δίκτυο στην πόλη καταφύγιο Μπάκταν Κρος, στην Καλιφόρνια, ο Μπομπ έχει γίνει ένα παρανοϊκός ναρκομανής. Είναι προστατευτικός με την Γουίλα, που έχει μεγαλώσει και έχει γίνει μία αυτοδύναμη και δυναμική έφηβη. Μέσα από τις έντονες αντιμεταναστευτικές του προσπάθειες, ο Στίβεν έχει γίνει συνταγματάρχης και εξέχουσα προσωπικότητα στις υπηρεσίες ασφαλείας των ΗΠΑ. Δέχεται πρόσκληση να γίνει μέλος της Οργάνωσης Τυχοδιωκτών των Χριστουγέννων, μία μυστική οργάνωση από εύπορους ακροδεξιούς λευκούς ρατσιστές. Ο Στίβεν κυνηγάει την Γουίλα για να καλύψει την διαφυλετική σχέση του, την οποία η οργάνωση απαγορεύει. Προσλαμβάνει έναν ιθαγενή κυνηγό κεφαλών, τον Αβάντι Κιου, που απαγάγει τον σύντροφο του Μπομπ, τον Χάουαρντ Σόμερβιλ, ενεργοποιώντας ένα σήμα κινδύνου από τους υπόλοιπους French 75.

Με το πρόσχημα μίας επιχείρησης δίωξης μεταναστών και ναρκωτικών, ο Στίβεν στέλνει τα στρατεύματα του στην Μπάκταν Κρος για να βρουν τον Μπομπ και την Γουίλα. Η Ντιάντρα, ένα έμπιστο μέλος των French 75, σώζει την Γουίλα πριν γίνει έφοδος στον χορό του σχολείου της. Ενώ είναι μαστουρωμένος, ο Μπομπ δέχεται ένα τηλεφώνημα από τους French 75 που τον προειδοποιούν σχετικά με τον Στίβεν, λίγο πριν οι άντρες του Στίβεν εισβάλλουν στο σπίτι του Μπομπ. Δραπετεύει μέσα από ένα τούνελ και ζητά βοήθεια από το δίκτυο αντίστασης, αλλά δεν μπορεί να θυμηθεί τον κωδικό. Ψάχνει τον δάσκαλο καράτε της Γουίλα και αρχηγό της κοινωνίας, τον Σέρχιο Στ. Κάρλος, που βοηθάει πολλούς μετανάστες να δραπετεύσουν μέσα από μία κρυμμένη σήραγγα. Όταν ξεφεύγει μαζί με τους μαθητές του Σέρχιο μέσα από ταράτσες, ο Μπομπ πέφτει στο έδαφος και συλλαμβάνεται. Η Ντιάντρα πηγαίνει την Γουίλα σε ένα μοναστήρι επαναστατριών μοναχών, όπου μαθαίνει την αλήθεια σχετικά με την προδοσία της μητέρας της.

Οι Τυχοδιώκτες των Χριστουγέννων ανακαλύπτουν αποδείξεις σχετικά με τη σχέση του Στίβεν με την Περφίντια και στέλνουν ένα μέλος τους, τον Τιμ Σμιθ, για να σκοτώσει αυτόν και την Γουίλα. Ο Στίβεν εντοπίζει την Γουίλα στο μοναστήρι, όπου η Ντιάντρα συλλαμβάνεται. Ενώ κρατάει την Γουίλα όμηρο, ο Στίβεν της κάνει με το ζόρι τεστ DNA, το οποίο επιβεβαιώνει ότι είναι βιολογική του κόρη και αυτό τον κάνει να μην πληροί τις προϋποθέσεις για την Οργάνωση των Τυχοδιωκτών των Χριστουγέννων. Έτσι, αυτός αποφασίζει να την σκοτώσει αντί να την απελευθερώσει. Ο Σέρχιο κανονίζει ο Μπομπ να δραπετεύσει από την κράτηση και τον οδηγεί στο μοναστήρι, ρίχνοντας τον από το αυτοκίνητο πριν τον σταματήσει η αστυνομία. Βάζοντας μπροστά ένα άλλο αυτοκίνητο χρησιμοποιώντας καλώδια, ο Μπομπ φτάνει στο μοναστήρι αλλά αποτυγχάνει να σκοτώσει τον Στίβεν με το σκοπευτικό τουφέκι του Σέρχιο. Για να ξεφορτωθεί την Γουίλα, ο Στίβεν προσλαμβάνει τον Αβάντι, ο οποίος αρνείται επειδή είναι έφηβη. Ο Στίβεν αλλάζει την δουλειά και του αναθέτει να την πάει απλώς σε μία ακροδεξία πολιτοφυλακή. Ο Τιμ εντοπίζει τον Στίβεν και τον πυροβολεί στο πρόσωπο με μία καραμπίνα, προκαλώντας το αυτοκίνητο του να τρακάρει, και τον αφήνει να πεθάνει.

Ο Αβάντι παραδίδει την Γουίλα στην πολιτοφυλακή, αλλά αφού αλλάζει γνώμη, την απελευθερώνει και σκοτώνεται σε ανταλλαγή πυρών. Η Γουίλα παίρνει το αυτοκίνητο και το πιστόλι του Αβάντι και ο Τιμ την κυνηγάει μέχρι που αυτή τον παρασύρει σε μία σύγκρουση, εκμεταλλευόμενη ένα τυφλό σημείο. Τον πυροβολεί θανάσιμα όταν αυτός δεν μπορεί να της απαντήσει στο επαναστατικό σύνθημα. Ο Μπομπ την βρίσκει στον αυτοκινητόδρομο, αλλά αυτή τον στοχεύει με το όπλο, απαιτώντας να της απαντήσει στο σύνθημα, πράγμα που αυτός κάνει εξαντλημένα. Οι δυο τους επανενώνονται με δάκρυα στα μάτια και φεύγουν μακριά. Ο Στίβεν, σοβαρά σημαδεμένος, γίνεται φαινομενικά δεκτός στους Τυχοδιώκτες των Χριστουγέννων αφού λέει ψέμματα ότι "βιάστηκε αντίστροφα" από την Περφίντια, αλλά θανατώνεται με αέρια και αποτεφρώνεται λίγο μετά την μύηση του. Επιστρέφοντας στο σπίτι με την Γουίλα, ο Μπομπ της δίνει ένα γράμμα ελπίδας από την Περφίντια, όπου αυτή απολογείται για τις πράξεις της και ορκίζεται να επανενωθεί με την οικογένεια της στο μέλλον, και τις ευλογίες του όσο αυτή ξεκινάει για να συμμετέχει σε μία διαδήλωση στο Όουκλαντ.

## Ηθοποιοί και χαρακτήρες

* Λεονάρντο Ντι Κάπριο ως Γκέτο Καλχούν / "Ρόκετμαν" / Μπομπ Φέργκιουσον, ξεπεσμένο πρώην μέλος και ειδικός εκρηκτικών μηχανισμών μίας επαναστατικής ομάδας γνωστής ως French 75
* Σον Πεν ως Συνταγματάρχης Στίβεν Τζ. Λόκτζο, αξιωματικός του στρατού που κυνηγάει τους French 75
* Μπενίσιο ντελ Τόρο ως Σέρχιο Τζ. Κάρλος, δάσκαλος καράτε της Γουίλα και αρχηγός της κοινότητς χωρίς έγγραφα στην Μπάκταν Κρος
* Ρετζίνα Χολ ως Ντιάντρα, μέλος των French 75
* Τεγιάνα Τέιλορ ως Περφίντια Μπέβερλι Χίλς, μέλος των French 75, μητέρα της Γουίλα και σύντροφος του Πατ
* Τσέις Ινφίνιτι ως Γουίλα Φέργκιουσον / Σαρλίν Καλχούν, κόρη του Στίβεν και της Περφίντια
* Γουντ Χάρις ως Λαρίντο, μέλος των French 75 
* Αλάνα Χάιμ ως Μέι Γουέστ, μέλος των French 75 
* Πολ Γκρίμσταντ ως Χάουαρντ Σόμερβιλ / "Μπίλι Γκόουτ" / "Γκρίνγκο Κογιότ", μέλος των French 75 
* Σέινα ΜακΧέιλ ως Τζάνγκλπουσι, μέλος των French 75 
* Τόνι Γκόλντγουιν ως Βίρτζιλ Θρόκμορτον, μέλος της Οργάνωσης Τυχοδιωκτών των Χριστουγέννων
* Τζον Χούγκενακερ ως Τιμ Σμιθ, μέλος της Οργάνωσης Τυχοδιωκτών των Χριστουγέννων
* Σταρλέτα ΝτουΠουά ως Γιαγιά Μίνι, μητέρα της Περφίντια
* Έρικ Σβάιγκ ως Αβάντι, κυνηγός κεφαλών
* Ντ. Γ. Μόφερτ ως Μπιλ Ντέσμοντ, μέλος της Οργάνωσης Τυχοδιωκτών των Χριστουγέννων
* Κέβιν Τάι ως Ρόι Μορ, μέλος της Οργάνωσης Τυχοδιωκτών των Χριστουγέννων
* Τζιμ Ντάουνι ως Σάντι Ίρβινμέλος της Οργάνωσης Τυχοδιωκτών των Χριστουγέννωνb
* Τζέιμς Ράτερμαν ως Συνταγματάρχης Ντάνβερς, ο υποδιοικητής του Στίβεν
* Ντιζόν Ντουένας ως Τόλεϊραντ, μέλος των French 75
* Νταν Τσάριτον ως Σύντροφος Τζος, μέλος των French 75
* Τζον Μπίβερς ως Τζέιμς 1776, μέλος συμμορίας λευκών εθνικιστών
* Τζένα Μαλόν ως η φωνή του αναγνωριστικού κωδικού των French 75

## Παραπομπές


## Εξωτερικοί σύνδεσμοι
* 
* 

Κατηγορία:Ταινίες του 2025
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 2020
Κατηγορία:Αμερικανικές θρίλερ ταινίες δράσης
Κατηγορία:Αμερικανικές αστυνομικές θρίλερ ταινίες
Κατηγορία:Ταινίες IMAX
Κατηγορία:Ταινίες γυρισμένες στο Σαν Ντιέγκο
Κατηγορία:Ταινίες παραγωγής Warner Bros.
Κατηγορία:Ταινίες τοποθετημένες στην Καλιφόρνια
Κατηγορία:Όσκαρ Καλύτερης Ταινίας
Κατηγορία:Ταινίες των οποίων ο σκηνοθέτης κέρδισε Όσκαρ Καλύτερης Σκηνοθεσίας
Κατηγορία:Ταινίες με ηθοποιό που κέρδισε Όσκαρ Β' Ανδρικού Ρόλου
Κατηγορία:Ταινίες των οποίων ο σεναριογράφος κέρδισε Όσκαρ Καλύτερου Διασκευασμένου Σεναρίου
Κατηγορία:Ταινίες που κέρδισαν Όσκαρ Καλύτερου Κάστιγνκ
Κατηγορία:Ταινίες των οποίων ο μοντέρ κέρδισε Όσκαρ Καλύτερου Μοντάζ
Κατηγορία:Ταινίες με ηθοποιό που κέρδισε BAFTA Β' Ανδρικού Ρόλου
Κατηγορία:Ταινίες με ηθοποιό που κέρδισε Χρυσή Σφαίρα Β΄ Γυναικείου Ρόλου
Κατηγορία:Χρυσή Σφαίρα Καλύτερης Ταινίας (Κωμωδία ή Μιούζικαλ)
Κατηγορία:Χρυσή Σφαίρα Καλύτερης Σκηνοθεσίας